'জাতীয় পার্টির কন্ঠে নির্বাচন বর্জনের সুর'
জাতীয় পার্টির কন্ঠে নির্বাচন বর্জনের সুর- দৈনিক সমকাল পত্রিকার শিরোনাম এটি। এতে বলা হয়েছে, বিএনপি ও সমমনা দলগুলো আগেই দেশের পাঁচটি সিটি করপোরেশন নির্বাচন বর্জন করেছে। বরিশালের ভোটে প্রার্থী আক্রান্ত হওয়ায় সিলেট এবং রাজশাহীর নির্বাচন থেকে সরে গেছে ইসলামী আন্দোলন। এখন সুষ্ঠু নির্বাচন হবে না আশঙ্কা প্রকাশ করে রাজশাহীতে জাতীয় পার্টির মেয়র প্রার্থী নির্বাচন বর্জনে দলের অনুমতি চেয়েছেন।
জাপা মহাসচিব মুজিবুল হক চুন্নু এ খবর নিশ্চিত করে দৈনিক সমকালকে জানিয়েছেন, সুষ্ঠু নির্বাচন না হলে ভোট বর্জনের সিন্ধান্ত নেওয়ার অনুমতি দেয়া হয়েছে প্রার্থীদের।
আ.লীগের নির্বাচন মানেই ভোট চুরি: খসরু, এমন শিরোনাম করেছে যুগান্তর। এই খবরটিতে বলা হয়েছে, সরকারের গ্রহণযোগ্যতা নিয়ে পরিকল্পনামন্ত্রী এমএ মান্নান এবং বিএনপির স্থায়ী কমিটির সদস্য আমির খসরু মাহমুদ চৌধুরীর পালটাপালটি বক্তব্যে রোববার সিপিডির বাজেট সংলাপে উত্তাপ ছড়িয়েছে।
আমির খসরু মাহমুদ চৌধুরী বলেছেন, আওয়ামী লীগের নির্বাচন মানেই ভোট চুরির প্রকল্প। এর কাজ হলো ৪০ লাখ মানুষকে মিথ্যা মামলা দেওয়া। বিরোধীদলীয় নেত্রীকে গ্রেফতার করা। ভয়ভীতির পরিবেশ তৈরি করা। এসব ক্ষেত্রে প্রকল্পটি সফল।
জবাবে পরিকল্পনামন্ত্রী এমএ মান্নান সিপিডির প্রতি প্রশ্ন রেখে বলেন, "আমরা কি অনির্বাচিত সরকার? যদি তাই হয় তাহলে আমাকে কেন এখানে দাওয়াত দেওয়া হলো? আমরা যদি আইন ভঙ্গ করি তাহলে কোর্টে যান, জনগণের আদালতে যান। তা না করে বকাঝকা করবেন না।"
একই বিষয় নিয়ে দৈনিক নয়াদিগন্তের শিরোনাম গ্যালারিতে বসে নয়, খেলতে মাঠে নামুন : মান্নান, ভোটের সরকার না হওয়ায় সুশাসন নেই : আমীর খসরু। এতে বলা হয়েছে, বিএনপির স্থায়ী কমিটির সদস্য আমীর খসরু মাহমুদ চৌধুরী বলেছেন, বর্তমানে দেশের অর্থনীতি চলছে এক শতাংশ মানুষকে সুবিধা দিতে।
যেসব স্বার্থগোষ্ঠী বর্তমান সরকারকে বিভিন্নভাবে ক্ষমতায় রাখতে সহযোগিতা করছে, সরকার তাদের পৃষ্ঠপোষকতা দিতে নানা নীতি সিদ্ধান্ত নিচ্ছে। ভোটের মাধ্যমে নির্বাচিত সরকার না হওয়ায় দেশে কোনো সুশাসন ও জবাবদিহি নেই বলে অভিযোগ করেন তিনি।
জবাবে পরিকল্পনামন্ত্রী এম এ মান্নান বলেন, "প্লে গেইম এজ পার দ্য রুলস অব দ্য গেইম। গ্যালারিতে বসে খেলতে পারবেন না। মাঠে নামুন। মাঠে খেলুন।"
সংবাদ পত্রিকার শিরোনাম, বিএনপি নেতারা ঘুম থেকে উঠেই দূতাবাসে নালিশ করতে যান : কাদের। এই খবরে বলা হয়েছে, বিএনপির নেতারা ঘুম থেকে উঠেই বিদেশি দূতাবাসে নালিশ করতে যান বলে মন্তব্য করেছেন আওয়ামী লীগের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের।
তিনি বলেন, আওয়ামী লীগ দাওয়াত পেয়ে দুই-একবার বিদেশি দূতাবাসে গিয়েছে। বিএনপি যায় নালিশ করতে। গতকাল রাজধানীর বঙ্গবন্ধু আন্তর্জাতিক সম্মেলন কেন্দ্রে মেট্রোরেল লাইন-৬ বিষয়ে এক সেমিনার শেষে সাংবাদিকদের প্রশ্নের জবাবে এসব কথা বলেন তিনি।
বিদেশিদের কাছে যাই না, মাঝে মাঝে বিদেশিরা ডাকেন: মির্জা ফখরুল- প্রথম আলোর শিরোনাম এটি। এতে বলা হয়েছে, বিএনপির মহাসচিব মির্জা ফখরুল ইসলাম আলমগীর বলেছেন, তাঁরা বিদেশিদের কাছে যান না। মাঝে মাঝে বিদেশিরা তাঁদের ডাকেন। "তারা জানতে চান যে দেশের কী অবস্থা, তোমরা কী করতে চাও, কী করবে?"
রোববার সকালে রাজধানীর গুলশানে বিএনপির চেয়ারপারসনের কার্যালয়ে আয়োজিত এক অনুষ্ঠানে প্রধান অতিথির বক্তব্যে মির্জা ফখরুল এ কথা বলেন।
টাকা ছাপিয়ে ঘাটতি মেটালে সংকট আরও ভয়াবহ হবে, যুগান্তর পত্রিকার শিরোনাম এটি। এতে বলা হয়েছে, প্রস্তাবিত ২০২৩-২৪ অর্থবছরে জাতীয় বাজেট ঘাটতি ধরা হয়েছে প্রায় ২ লাখ ৬২ হাজার কোটি টাকা। এর বড় অংশই ব্যাংক থেকে ঋণ নিয়ে মেটানোর কথা বলা হয়েছে। কিন্তু ব্যাংকিং খাতে যে অবস্থা চলছে, তাতে এখান থেকে টাকা নেওয়ার সুযোগ নেই। সেক্ষেত্রে একমাত্র পথ কেন্দ্রীয় ব্যাংকের মাধ্যমে টাকা ছাপানো।
আর এ পরিস্থিতিতে টাকা ছাপালে দেশের অর্থনৈতিক অবস্থা আরও ভয়াবহ হবে। রোববার রাজধানীর স্থানীয় একটি হোটেলে বেসরকারি গবেষণা প্রতিষ্ঠান সেন্টার ফর পলিসি ডায়ালগ (সিপিডি) আয়োজিত বাজেট সংলাপে বক্তারা এসব কথা বলেন।
মুডি’সের ঋণমান অবনমনে কিছু আসে যায় না: গভর্নর- এমন শিরোনাম করেছে বণিকবার্তা। এতে বলা হয়েছে, বৈদেশিক মুদ্রার তীব্র সংকটের মধ্যেই গত মাসের শেষের দিকে বাংলাদেশের ঋণমান একধাপ কমিয়ে বিএ৩ থেকে বি১-এ নামিয়ে দিয়েছে আন্তর্জাতিক ঋণমান সংস্থা মুডি’স। প্রতিষ্ঠানটি বলেছে, বৈদেশিক লেনদেনের ক্ষেত্রে বাংলাদেশে এখন উঁচুমাত্রার দুর্বলতা ও তারল্যের ঝুঁকি রয়েছে।
একই সঙ্গে চলমান সংকটের মধ্যে বিভিন্ন প্রাতিষ্ঠানিক দুর্বলতা প্রকাশ পেয়েছে। তবে মুডি’স ঋণমান কমিয়ে দেয়ায় দেশের কিছু আসে যায় না বলে মন্তব্য করেছেন বাংলাদেশ ব্যাংকের গভর্নর আব্দুর রউফ তালুকদার।
এছাড়া ঋণের সুদহার বাড়িয়ে মুদ্রানীতি ঘোষণা করার খবরটি প্রায় প্রতিটি পত্রিকাতেই প্রকাশিত হয়েছে।
মানবজমিনের শিরোনাম, বাংলাদেশের নিরাপত্তা বাহিনীর নির্যাতন নিয়ে জাতিসংঘকে উদ্বেগ জানানোর আহ্বান এইচআরডব্লিউ’র। এতে বলা হয়েছে, বাংলাদেশের নিরাপত্তা বাহিনীর নির্যাতনের বিষয়ে ‘প্রকাশ্যে উদ্বেগ প্রকাশ করতে’ জাতিসংঘের ‘পিস অপারেশনস’ বিষয়ক আন্ডার সেক্রেটারি জেনারেল জ্যঁ পিয়ের ল্যাক্রোইয়ের প্রতি আহ্বান জানিয়েছে হিউম্যান রাইটস ওয়াচ এইচআরডব্লিউ। এ মাসের শেষে আন্ডার সেক্রেটারি জেনারেলের বাংলাদেশ সফরে আসার কথা রয়েছে।
সেই সফরকে সামনে রেখে এ আহ্বান জানালো আন্তর্জাতিক মানবাধিকার সংস্থাটি। এ খবর দিয়েছে ভয়েস অব আমেরিকা।
মানবজমিন পত্রিকারই আরেকটি শিরোনামে বলা হয়েছে, রাজনৈতিক কর্মসূচিতে আগ বাড়িয়ে ব্যবস্থা নয়। এতে বলা হয়েছে, চলমান পরিস্থিতিতে সতর্কতার সঙ্গে দায়িত্ব পালন করতে ঢাকা মহানগর পুলিশ সদস্যদের দায়িত্ব পালনের নির্দেশনা দেয়া হয়েছে।
পাশাপাশি রাজনৈতিক কর্মসূচি ঘিরে যাতে কোনো ধরনের অনাকাক্ষিত পরিস্থিতি তৈরি না হয় সেদিকে খেয়াল রাখতে বলা হয়েছে কর্মকর্তাদের। আগ বাড়িয়ে ব্যবস্থা না নিয়ে ঊর্ধ্বতন কর্মকর্তাদের পরিস্থিতি অবহিত করে তাদের নির্দেশনা অনুযায়ী কাজ করতে বলা হয়েছে কর্মকর্তাদের। শনিবার ঢাকা মহানগর পুলিশের মাসিক অপরাধ পর্যালোচনা সভায় এমন নির্দেশনা দেয়া হয়।
নিউএইজ পত্রিকার খবর, ‘Low lying areas in Sylhet, Rangpur regions flooded’। এতে বলা হয়েছে, দেশের উত্তরাঞ্চলের রংপুর এবং উত্তর-পূর্বাঞ্চলের সিলেট বিভাগের অনেক নিচু এলাকা বন্যার কবলে পড়েছে। ভারতের পাহাড়ি এলাকা ও উজান থেকে পানি চলে আসার কারণে তিস্তা, ধরলা, সুরমা, কুশিয়ারা নদীর পানি বেড়েছে। ভারত তিস্তার গজলডোবা বাধের ৫৪টি গেটের সবকটি খুলে দেয়ার কারণে বাংলাদেশ পানি উন্নয়ন বোর্ডও তিস্তা বাধের ৪৪টি গেট খুলে দিতে বাধ্য হয়েছে। এতে তলিয়ে গেছে রংপুর জেলার নিচু এলাকা।
সাংবাদিক নাদিম হত্যা মামলার ১৩ আসামি রিমান্ডে- দৈনিক নয়াদিগন্তের আরেকটি শিরোনাম এটি। এতে বলা হয়েছে, সাংবাদিক গোলাম রাব্বানী নাদিম হত্যা মামলায় গ্রেফতার হওয়া ১৩ জন আসামিকে ভিন্ন মেয়াদে রিমান্ড মঞ্জুর করেছেন আদালত। রোববার উভয় পক্ষের শুনানির পর জামালপুরের সিনিয়র জুডিশিয়াল ম্যাজিস্ট্রেট তানভীর আহমেদ এ আদেশ দেন। এর আগে গতকাল প্রধান আসামি মাহমুদুল আলম বাবু চেয়ারম্যানসহ চারজন আসামিকে আদালতে সোপর্দ করে সাত দিনের রিমান্ড আবেদন করেন মামলার তদন্তকারী কর্মকর্তা সোহেল রানা।
নিউএইজ পত্রিকার শিরোনাম, ‘Non-communicable diseases on rise.’ এই খবরটিতে বলা হয়েছে, বাংলাদেশে প্রতি চার জনের মধ্যে একজন হাইপারটেনশন, প্রতি ১২ জনে এক জন ডায়াবেটিস এবং প্রতি নয় জনে একজন স্থুলতায় ভুগছে। দেশে সম্প্রতি অসংক্রমণযোগ্য রোগের ঝুঁকির কারণ নিয়ে করা এক গবেষণায় এমন তথ্য উঠে এসেছে।
সংবাদ পত্রিকার আরেকটি শিরোনাম বাংলাদেশ কখনো বাইরের হস্তক্ষেপের কাছে মাথানত করবে না : প্রধানমন্ত্রী । এতে বলা হয়েছে, প্রধানমন্ত্রী শেখ হাসিনা বলেছেন একটি স্বাধীন ও সার্বভৌম দেশ হিসেবে বাংলাদেশ কখনোই বাইরের কোন হস্তক্ষেপের কাছে মাথা নত করবে না। গতকাল স্পেশাল সিকিউরিটি ফোর্স এসএসএফের ৩৭তম প্রতিষ্ঠাবার্ষিকী উপলক্ষে আয়োজিত বিশেষ দরবার (সমাবেশ) অনুষ্ঠানে তিনি বলেন, "আমরা কারো হস্তক্ষেপের কাছে মাথা নত করব না। এটা আমাদের সিদ্ধান্ত।"
দ্য ডেইলি স্টারের শিরোনাম, ‘Mother dies 8 days after baby.’ এতে বলা হয়েছে, অপচিকিৎসার অভিযোগে রাজধানীর সেন্ট্রাল হাসপাতালে নবজাতকের মৃত্যুর আট দিন পর মারা গেলেন মা মাহবুবা আক্তার আখিও। ২৫ বছর বয়সী এই নারী ল্যাব-এইড হাসপাতালে লাইফ সাপোর্টে ছিলেন। তার সন্তান গত ১০ই জুন সি-সেকশনের পরপরই মারা যায়।

Summary Not Found